Imtella' Marzu 31, 2021 - Aġġornata 1 Ta' April, 2021 9:32am Rapport: Adrian Spiteri Festa pubblika… temp sajfi… ideali għall-ħruġ f'ċirkostanzi normali biex wieħed igawdi x-xemx u l-ambjent Malti. Il-miżuri li daħlu fis-seħħ mil-lum biex inaqqsu l-imxija tal-Covid, li jillimitaw in-numru ta' persuni li jistgħu jinġemgħu flimkien fil-pubbliku minn 4 għal 2, jidher li ġew osservati. Krew ta' TVM mar f'diversi postijiet, u fid-dawra li morna nnutajna li n-numru ta' persuni barra kien ferm inqas minn dak li s-soltu jkunu fit-toroq u fi spazji pubbliċi f'jum ta' festa pubblika. Fil-Ħamrun il-biċċa l-kbira tal-persuni li kienu barra dehru jżommu d-distanza soċjali minn xulxin, iżda l-kontravenzjonijiet ma naqsux. L-aktar kontravenzjonijiet komuni li taw l-uffiċjali tal-infurzar fil-Ħamrun kien l-ilbies ħażin jew in-nuqqas tal-maskra, u vetturi li jieqfu ħażin fit-triq. Minkejja li l-uffiċjali dejjem avviċinaw il-persuni li kienu qegħdin jiksru l-liġi b'mod kawt, ir-reazzjoni mhux dejjem kienet l-istess, speċjalment il-kontravenzjonijet tat-traffiku. Minbarra fit-toroq, l-ispezzjonijiet saru wkoll fuq il-karozzi tal-linja, fejn ġie vverifikat li kienet qiegħda tinzamm id-distanza soċjali, kif ukoll li kulħadd kien liebes il-maskra. Il-preżenza tal-Pulizija kienet kontinwa… inzertajna wkoll il-Pulizija tat-traffiku jħarrku l-persuni li ma kinux lebsin il-maskra. Fl-inħawi tal-Bajja s-Sabiħa f'Birżebbuġa sibna l-Pulizija tal-komunità fuq ronda. Bħal fil-biċċa l-kbira tal-bajjiet fil-gżejjer Maltin, il-Bajja s-Sabiħa kienet miżgħuda bin-nies li żammew id-distanza minn xulxin. Il-Pulizija tal-komunità dehru jitkellmu anki ma' min kien qiegħed josserva l-liġi. Waqt li l-biċċa l-kbira tal-pubbliku fuq il-bajja kienu fi gruppi ta' tnejn minn familji differenti jew grupp mill-istess familja, uħud kienu mingħajr maskra. Kif ġew avviċinati mill-Pulizija rajna li kkoperaw minnufih. Hekk kif il-miżuri biex irażżnu l-imxija mistennija jkomplu matul il-btajjel tal-Għid, il-pubbliku mistenni jkompli joqgħod lura mill-attivitajiet soċjali tiegħu. Dan f'tentattiv biex il-każi ġodda tal-Covid jibqgħu baxxi, bit-tama li l-awtoritajiet jerġgħu jirrevedu r-restrizzjonijiet u jnaqqsu xi miżuri konntra l-imxija tal–pandemija wara l-11 t'April. Bir-ritratti: Illum il-bajjiet mimlija iżda d-distanza qed tinżamm